

REPUBLIKA HRVATSKA

KRAPINSKO-ZAGORSKA ŽUPANIJA

OPĆINA VELIKO TRGOVIŠĆE

OPĆINSKO VIJEĆE

KLASA: 021-01/21-01/ 45

UR.BROJ; 2197/05-05-21-3

Veliko Trgovišće, 15.12.2021.g.

Na temelju članka 14. i 39. Zakona o proračunu («Narodne novine» broj: 87/08., 136/12. i 15/15.) i članka 35. Statuta općine Veliko Trgovišće („Službeni glasnik Krapinsko zagorske županije“ broj: 23/09, 8/13, 6/18, 17/20, 8/21, 30/21 - proč.tekst.) Općinsko vijeće općine Veliko Trgovišće na 6. sjednici održanoj dana 15. prosinca 2021 . godine donijelo je

**O D L U K U**

**o izvršavanju Proračuna općine**

**Veliko Trgovišće za 2022.g.**

Članak 1.

Ovom se Odlukom uređuje način izvršavanja Proračuna općine Veliko Trgovišće za 2022. godinu, struktura prihoda i primitaka te rashoda i izdataka, opseg zaduživanja i jamstva, upravljanje financijskom i nefinancijskom imovinom, prava i obveze korisnika proračunskih sredstava, pojedine ovlasti Općinskog načelnika kao nositelja izvršne vlasti u izvršavanju Proračuna te druga pitanja vezana uz izvršavanje proračuna.

Članak 2.

Proračun mora biti uravnotežen – ukupni prihodi i primanja pokrivaju ukupne rashode i izdatke, a donosi se za proračunsku godinu i vrijedi u godini za koju je donesen.

Članak 3.

U izvršavanju proračuna primjenjuju se odredbe Zakona o proračunu.

Članak 4.

Izvršavanje Proračuna temelji se na načelu jedinstva i točnosti, jedne godine, uravnoteženosti, obračunske jedinice, univerzalnosti, specifikacije, dobrog financijskog upravljanja i transparentnosti, a sredstva Proračuna koriste se za financiranje poslova, funkcija i programa Općinskih tijela i drugih korisnika u visini koja je neophodna za njihovo obavljanje te prava primatelja utvrđenih zakonom i drugim propisima donesenim na temelju zakona.

Članak 5.

Proračun se sastoji od Općeg i Posebnog dijela te Plana razvojnih programa.

Opći dio Proračuna sastoji se od Računa prihoda i Računa financiranja.

Posebni dio Proračuna sastoji se od Plana rashoda i izdataka raspoređenih u tekuće i razvojne programe za tekuću proračunsku godinu.

Plan razvojnih programa obuhvaća planiranje rashoda za investicije.

Članak 6.

Strukturu računa prihoda i rashoda čine:

1. Prihodi:
   * porezi
   * pomoći
   * donacije
   * administrativne i sudske pristojbe i prihodi prema posebnim propisima
   * prohodi od imovine
   * prihodi od prodaje dugotrajne imovine
   * primici od financijske imovine i zaduživanja
   * ostali prihodi.
2. Rashodi
   * za zaposlene, materijalni i financijski rashodi
   * za subvencije
   * za donacije i ostali rashodi
   * za nabavu nefinancijske imovine
   * pomoći.

Članak 7.

Prihodi i primici kao i namjenski prihodi uplaćuju se u Proračun Općine, osim prihoda proračunskog korisnika.

Članak 8.

U Računu financiranja iskazuju se primci od financijske imovine, krediti te izdaci za financijsku imovinu i za otplatu kredita i zajmova.

Članak 9.

Rashodi i izdaci realiziraju se do iznosa planiranih proračunom, osim izdataka za otplatu glavnice i kamatu, koji se mogu izvršavati u iznosima iznad planiranih.

Planirani dug s osnova primitaka od zaduživanja, koje ukupno iznosi 10.000.000,00 kn, od toga:

1. za rekonstrukciju i modernizaciju javne rasvjete na području općine Veliko Trgovišće 4.000.000,00 kn,

2. za izgradnju komunalne infrastrukture u Gospodarskoj zoni 5.000.000,00 kn,

3. za kupnju zemljišta k.č. 692/2 k.o. Veliko Trgovišće, rušenje postojećeg objekta i uređenje središnjeg trga u samom mjestu Veliko Trgovišće 1.000.000,00 kn.

Primljena, a manje planirana ili neplanirana sredstva od pomoći, donacije i prihoda za

posebne namjene mogu se trošiti iznad iznosa planiranih proračunom, do visine primljenih sredstava.

Izmjenama i dopunama proračuna za tekuću godinu korigirat će se utrošene, a manje planirane ili neplanirane pozicije navedenih rashoda.

Članak 10.

Općinski načelnik naredbodavatelj je za izvršavanje Proračuna i odgovoran je za njegovo planiranje i izvršavanje, za zakonitost, svrhovitost, učinkovitost i ekonomičnost raspolaganja proračunskim sredstvima.

Općinski načelnik upravlja sredstvima na računu Proračuna i nefinancijskom imovinom.

Članak 11.

Općinski načelnik odlučuje o stjecanju i otuđivanju nekretnina i pokretnina Općine i drugom raspolaganju imovinom pojedinačne vrijednosti do najviše 0,5% iznosa prihoda bez primitaka ostvarenih u godini koja prethodi godini u kojoj se odlučuje o stjecanju i otuđivanju pokretnina i nekretnina, odnosno drugom raspolaganju imovinom ako je stjecanje i otuđivanje nekretnina i pokretnina planirano u proračunu, a postupci stjecanja i otuđivanju provedeni u skladu sa zakonskim propisima.

Članak 12.

Sredstva Proračuna osiguravaju se proračunskim korisnicima koji su u posebnom dijelu određeni za nositelja po pojedinim pozicijama.

Proračunski korisnik je Dječji vrtić Rožica, čiji su izdaci u posebnom dijelu iskazani prema vrsti izdataka koji se financiraju iz proračuna.

Korisnik smije koristiti proračunska sredstva samo za namjene utvrđene godišnjim financijskim planom , štedljivo i u skladu s propisima o korištenju odnosno raspolaganju tim

sredstvima.

Korisnik proračuna smije proračunska sredstva koristiti i preuzimati obveze najviše do visine sredstava osiguranih u Posebnom dijelu Proračuna.

Članak 13.

Korisnicima Proračunskih sredstava sredstva će se doznačivati mjesečno odnosno kvartalno tijekom godine u skladu s dinamikom punjenja Proračuna.

U slučaju neravnomjernog priljeva sredstava u proračun Općinski načelnik može izmijeniti redoslijed i dinamiku doznake pojedinim korisnicima.

Članak 14.

Općinski načelnik može izvršiti otpis potraživanja, djelomično ili u cijelosti, sukladno zakonu.

Članak 15.

Korisnici koji sredstva za plaće, naknade i druga materijalna prava ostvaruju iz Proračuna, ista mogu ostvariti sukladno zakonu i općinskim aktima.

Pojedina prava iz stavka prvog ovog članka mogu se ostvariti i temeljem posebne odluke općinskog načelnika u slučaju ako ono nije uređeno zakonom ili općinskim aktom.

Članak 16.

Općinski načelnik upućuje Općinskom vijeću polugodišnji izvještaj o izvršenju

općinskog Proračuna za prvo polugodište tekuće proračunske godine najkasnije do 15. rujna tekuće proračunske godine.

Godišnji izvještaj o izvršenju Proračuna za prethodnu godinu Općinski načelnik podnosi Općinskom vijeću najkasnije do 01. lipnja tekuće godine.

Članak 17.

Proračunom su utvrđena sredstva koja se koriste za nepredviđene namjene, za koje u Proračunu nisu osigurana sredstva ili za namjene za koje se tijekom godine pokaže da za njih nisu utvrđena dostatna sredstva jer ih pri planiranju Proračuna nije bilo moguće predvidjeti.

Sredstva iz stavka 1. ovog članka utvrđuju se u visini od 0,17 % proračunskih prihoda bez primitaka.

Članak 18.

O korištenju sredstava iz članka 17. odlučuje Općinski načelnik.

Članak 19.

Proračun općine Veliko Trgovišće za 2022. godinu sastavni je dio ove Odluke.

Članak 20.

Ova Odluka objavit će se u "Službenom glasniku Krapinsko-zagorske županije", a stupa na snagu 01.01.2022.g.

PREDSJEDNICA

OPĆINSKOG VIJEĆA

Štefica Kukolja, ing.građ.